Anime

Anime je súhrnné označenie pre seriály, ktoré sú animované/kreslené, televízne seriály, OVA a ONA. Jeho pôvod je v komiksoch, manga.

Anime priemysel tvorí až viac ako 430 produkčných spoločností, zahrňujúce popredné štúdia ako Štúdio Ghibli, Sunrise, Bones, Ufotable, MAPPA, CoMix Wave Films alebo Toei Animation. Už od rokov osemdesiatych sa toto médium stalo medzinárodným úspechom a trendom s príchodom zahraničných dabingov a tituliek, ale aj so zvyšujúcou distribúciou cez strímovacie služby.

Charakteristika 
Anime sa vyznačuje predovšetkým spôsobom kresby, ktorý je typický pre Japonsko. Vyvinul sa z mangy, je jej filmovou, animovanou či počítačovo hernou verziou. Väčšina postáv v anime má veľké oči, malé ústa a vlasy ľubovoľnej farby. Postavy môžu mať zvieracie znaky – kemonomimi. V anime prakticky neplatia fyzikálne zákony alebo platia len niektoré; to znamená, že postavy dokážu robiť veci, ktoré reálne nie sú možné.

História 
Začiatky anime siahajú do doby tesne po vzniku veľkých amerických štúdii ako Walt Disney. Vyvíjalo sa však pomalšie, čo bolo dané hlavne japonským konzervativizmom a teda neochotou experimentovať s novým druhom umenia.

Rozmach anime nastal po druhej svetovej vojne a spája sa hlavne s menom továrenského robotníka Osamu Tezuka. V roku 1947 prišiel s kresleným románom Šin takaradžima a v roku 1963 potom s medzinárodne presláveným animovaným seriálom Tecuwan Atom, v zahraničí známym ako Astro Boy. V týchto dvoch dielach vyvinul nový štýl animácie aj príbehu, oboje odlišné od západných štúdií (v animácii je to hlavne použitie veľkých hláv, očí a tvárí, ktoré vyjadrujú veľkú škálu emócií; v príbehu potom rozvoj postáv dovtedy známy len v hraných seriáloch – postavy starnú a podobne).

V 70. rokoch sa anime ďalej prudko rozvíja a vytvára si svoje jedinečné prvky. Jedným z nich je objavenie "mechov" (obrovských bojových robotov) – najznámejší seriál je Mazinger Z. V tejto dobe sa tiež prehlbuje charakterizácia postáv (kladní hrdinovia so zápornými vlastnosťami). Najznámejším seriálom, ktorý spájal tieto dva prvky je Mobile Suit Gundam.

V 80. a 90. rokoch vznikajú mnohé známe seriály, z ktorých niektoré vychádzajú dodnes. Známe sú Ramna 1/2, Inuyasha alebo Dragon Ball. Rozvoj nových štýlov viedol k vzniku anime pre dospelých – hentai (kreslená pornografia). V tejto dobe vznikli aj dva filmy považované za míľniky žánru. V roku 1988 vyšiel apokalyptický film Akira o motocyklovom gangu v zničenom Tokiu a boji vlády proti hnutiam odporu. Masamune Širó vydal v roku 1995 kultový film z kyberpunkového prostredia Ghost In The Shell; akčno-filozofický príbeh o prenasledovaní hackera menom Puppet Master, umelej inteligencii a otázke, kde v dobe rozvinutej techniky končí človek a začína stroj.

V súčasnosti anime pokračuje v rozvoji; vychádzajú nové seriály, existuje dokonca Oscarom ocenený film Cesta do fantázie.

Žánre 
Tak ako v klasickom hranom filme, aj v anime existuje široké spektrum žánrov, či už je to komédia, akcia, romantika, thriller, detské filmy/seriály a podobne. Najznámejšie anime na Slovensku sú pravdepodobne Pokémon a Naruto.

Hlavné anime smery 
Akcia - akčné a dobrodružné anime, kde sa veľa bojuje. Hlavnou myšlienkou sú boje a/alebo putovanie po svete. Napríklad: Bleach, Naruto, Akame ga Kill

Bojové umenia - v mnohých anime (hlavne bojových) sa používajú japonské bojové umenia alebo tam vystupujú samuraji, či nindžovia. Napríklad: Basilisk, Ninja Scroll, Ruróni Kenšin , Naruto

Dementia - depresívne a psychicky náročné anime hlavne pre staršie publikum. Napríklad: Čódžikú Jósai Makurosu, Šinsejki Evangelion

Démoni a upíri - tajomné až strašidelné anime, kde vystupujú démoni, upíri, alebo iné príšery. Napríklad: Devilman, D.Gray-Man, Hellsing, Vampire Hunter D, Vampire Knight,Demon slayer

Detektívky a záhady - detektívne a mysteriózne anime so zložitou zápletkou; spolu s hlavnými postavami sa odhaľujú vraždy, krádeže a podobne. Napríklad: Death Note, Master Keaton, Meitantei Conan

Dráma - dramatické anime plné zvratov a napínavých momentov. Napríklad: Honey & Clover, Oní-sama e...

Etči - japonské slovo etči je vlastne prečítané písmeno „H“ po anglicky s japonským prízvukom. Predstavuje to začiatočné písmeno slova hentai. V tomto ponímaní to znamená perverzný. Napríklad: Green Green, Inukami!

Fantasy a mágia - fantazijné anime vo vymyslenom svete. Môže sa odohrávať aj v našom svete, kde sa používa mágia. Napríklad: Kiba, Scrapped Princess

Hentai - japonské slovo hentai znamená doslovne divný a môže znamenať aj erotiku alebo sex. Tieto erotické anime sú akoby vyšším stupňom etči. Napríklad: Enbo, Manin Denša

História - historické anime, prevažne odohrávajúce sa v stredovekom alebo novovekom Japonsku. Často tu vystupujú napríklad samuraji. Napríklad: Ikjú-san, Zipang

Horor - hororové anime plné strachu a napätia, často súvisí so žánrom Detektívka/Záhady. Napríklad: Blood the Last Vampire, Gungrave, Higuraši no Naku Koro ni, Wicked City

Hudba - anime, v ktorých sa veľa hrá na hudobný nástroj, spieva, alebo sa hlavné postavy nejako inak zaujímajú o hudbu. Napríklad: Nana, Nodame Cantabile

Kodomo - japonské slovo kodomo znamená deti. Teda anime výlučne pre deti do 12 rokov, ktoré často bývajú poučné alebo zábavné. Napríklad: Doraemon, Pokémon

Komédia - komediálne anime. Môže to byť zároveň i paródia. Napríklad: 2x2 Šinobuden, Óran Kókó Hósto Bu

Romantika - romantické anime, v ktorom sa objavuje nejaký pomer medzi ženou a mužom. Napríklad: Hanbun no Cuki ga Noboru Sora, Rabu Hina

SciFi a Mecha - vedecko-fantastické anime, kde sa môžu objaviť obrovské stroje alebo kozmické lode. Napríklad: Fullmetal Panic!, Ghost in the Shell, Macross Zero, Mobile Suite Gundam, Darling in the Franxx

Škola - anime zo školského prostredia, či už je to čisto dievčenská alebo zmiešaná škola. Väčšina scén sa odohráva v škole. Napríklad: Lucky Star, Suzumija Haruhi no Júcu

Šódžo - japonské slovo šódžo znamená násťročné dievča. Tieto anime sú vytvorené tak, aby zaujímali predovšetkým dievčatá. Napríklad: Cardcaptor Sakura, Sailor Moon

Šódžo-ai a Juri - japonské slovo šódžo-ai predstavuje lásku medzi dievčatami. Juri predstavuje erotickú časť takejto lásky. Napríklad: Kore ga Wataši no Gošudžin-sama, Sutoroberí Panikku!

Šónen - japonské slovo šónen znamená násťročný chlapec. Tieto anime sú vyrobené tak, aby zaujímali predovšetkým chlapcov. Napríklad: Fullmetal Alchemist, Šaman King, One Piece, Naruto

Šónen-ai Jaoi - japonské slovo šónen-ai predstavuje lásku medzi chlapcami. Jaoi predstavuje erotickú časť takejto lásky. Napríklad: Ai no Kusabi, Gravitation, Loveless

Šport - anime, ktoré zobrazuje hranie nejakého športu, či už ide o celý tím alebo sa hlavne vykresluje hlavný hrdina. Napríklad: Hikaru no Go, Kapitán Cubasa, keijo 
Isekai - hlavný hrdina je prenesený alebo znovuzrodený do iného sveta, isekai anime býva často fantasy. Napríklad: Sword art online, Konosuba, Re:Zero
Harem - hlavný hrdina je obklopený viacero ženami/mužmi. Napríklad: Date A Live, Trinity Seven, How Not to Summon a Demon Lord

Anime na Slovensku 
Anime zatiaľ na Slovensku nie je veľmi rozšírené a často sa stretáva s nepochopením ľudí, ktorí ho považujú za rozprávky pre mladšiu vekovú kategóriu. Rozširovaním povedomia o anime na Slovensku sa zaoberá niekoľko občianskych združení, ako napríklad AnimeDream, Comic Salón, AnimeCon, Animecrew.

Pozri aj 
 Manga
 Con (stretnutie): Animecon, Istrocon a podobne
 Cosplay
 Zoznam anime spoločností

Iné projekty 
.

Externé odkazy

Po slovensky 
 Anime portál SK
 animedream.sk

Po anglicky 
 anime.com

 
Kultúra v Japonsku
Manga a anime